ഉപനിഷത്തുകൾ/കൃഷ്ണോപനിഷദ്
കൃഷ്ണോപനിഷത് 
        || ശ്രീ ഗുരുഭ്യോ നമഃ ഹരിഃ ഓം || 

    യോ രാമഃ കൃഷ്ണതാമേത്യ സാർവാത്മ്യം പ്രാപ്യ ലീലയാ | 
    അതോഷയദ്ദേവമൗനിപടലം തം നതോഽസ്മ്യഹം  || 1|| 

ഓം ഭദ്രം കർണേഭിഃ ശൃണുയാമ ദേവാഃ ഭദ്രം പശ്യേമാക്ഷഭിര്യജത്രാഃ | 
സ്ഥിരൈരംഗൈസ്തുഷ്ടുവാംസസ്തനൂഭിർവ്യശേമ ദേവഹിതം യദായുഃ | 
സ്വസ്തി ന ഇന്ദ്രോ വൃദ്ധശ്രവാഃ സ്വസ്തി നഃ പൂഷാ വിശ്വവേദാഃ | 
സ്വസ്തി നസ്താർക്ഷ്യോഽരിഷ്ടനേമിഃ സ്വസ്തി നോ ബൃഹസ്പതിർദധാതു | 

        ഓം ശാന്തിഃ ശാന്തിഃ ശാന്തിഃ | 

        || അഥ പ്രഥമ ഖണ്ഡഃ || 

 ഹരിഃ ഓം |  ശ്രീമഹാവിഷ്ണും സച്ചിദാനന്ദലക്ഷണം രാമചന്ദ്രം
 ദൃഷ്ട്വാ സർവാംഗസുന്ദരം മുനയോ വനവാസിനോ വിസ്മിതാ ബഭൂവുഃ  | 
 തം ഹോചുർനോഽവദ്യമവതാരാന്വൈ ഗണ്യന്തേ ആലിംഗാമോ ഭവന്തമിതി | 
 ഭവാന്തരേ കൃഷ്ണാവതാരേ യൂയം ഗോപികാ ഭൂത്വ മാമാലിംഗഥ
 അന്യേ യേഽവതാരാസ്തേ ഹി ഗോപാ ന സ്ത്രീശ്ച നോ കുരു |  അന്യോന്യവിഗ്രഹം
 ധാര്യം തവാംഗസ്പർശനാദിഹ |  ശാശ്വതസ്പർശയിതാസ്മാകം
 ഗൃൺഹീമോഽവതാരാന്വയം   || 1|| 

 രുദ്രാദീനാം വചഃ ശൃത്വാ പ്രോവാച ഭഗവാൻസ്വയം  | 
 അംഗയംഗം കരിഷ്യാമി ഭവദ്വാക്യം കരോമ്യഹം  || 2|| 

 മോദിതാസ്തേ സുരാ സർവേ കൃതകൃത്യാധുനാ വയം  | 
 യോ നന്ദഃ പരമാനന്ദോ യശോദോ മുക്തിഗേഹിനീ   || 3|| 

 മായാ സാ ത്രിവിധാ പ്രോക്താ സത്ത്വരാജസതാമസീ  | 
 പ്രോക്താ ച സാത്ത്വികീ രുദ്രേ ഭക്തേ ബ്രഹ്മണി രാജസീ  || 4|| 

 താമസീ ദൈത്യപക്ഷേഷു മായാ ത്രേധാ ഹ്യുദാഹൃതാ  | 
 അജേയാ വൈഷ്ണവീ മായാ ജപ്യേന ച സുതാ പുരാ  || 5|| 

 ദേവകീ ബ്രഹ്മപുത്ര സാ യാ വേദൈരുപഗീയതേ  | 
 നിഗമോ വസുദേവോ യോ വേദാർഥഃ കൃഷ്ണരാമയോഃ  || 6|| 

 സ്തുവതേ സതതം യസ്തു സോഽവതീർണോ മഹീതലേ  | 
 വനേ വൃന്ദാവനേ ക്രീഡംഗോപഗോപീസുരൈഃ സഹ   || 7|| 

 ഗോപ്യോ ഗാവ ഋചസ്തസ്യ യഷ്ടികാ കമലാസനഃ  | 
 വംശസ്തു ഭഗവാൻ രുദ്രഃ ശൃംഗമിന്ദ്രഃ സഗോസുരഃ   || 8|| 

 ഗോകുലം വനവൈകുണ്ഠം താപസാസ്തത്ര തേ ദ്രുമാഃ  | 
 ലോഭക്രോധാദയോ ദൈത്യാഃ കലികാലസ്തിരസ്കൃതഃ   || 9|| 

 ഗോപരൂപോ ഹരിഃ സാക്ഷാന്മായാവിഗ്രഹധാരണഃ  | 
 ദുർബോധം കുഹകം തസ്യ മായയാ മോഹിതം ജഗത്   || 10|| 

 ദുർജയാ സാ സുരൈഃ സർവൈർധൃഷ്ടിരൂപോ ഭവേദ്വിജഃ  | 
 രുദ്രോ യേന കൃതോ വംശസ്തസ്യ മായാ ജഗത്കഥം   || 11|| 

 ബലം ജ്ഞാനം സുരാണാം വൈ തേഷാം ജ്ഞാനം ഹൃതം ക്ഷണാത്  | 
 ശേശനാഗോ ഭവേദ്രാമഃ കൃഷ്ണോ ബ്രഹ്മൈവ ശാശ്വതം  || 12|| 

 അഷ്ടാവഷ്ടസഹസ്രേ ദ്വേ ശതാധിക്യഃ സ്ത്രിയസ്തഥാ  | 
 ഋചോപനിഷദസ്താ വൈ ബ്രഹ്മരൂപാ ഋചഃ സ്ത്രിയാഃ   || 13|| 

 ദ്വേഷാശ്ചാണൂരമല്ലോഽയം മത്സരോ മുഷ്ടികോ ജയഃ  | 
 ദർപഃ കുവലയാപീഡോ ഗർവോ രക്ഷഃ ഖഗോ ബകഃ   || 14|| 

 ദയാ സാ രോഹിണീ മാതാ സത്യഭാമാ ധരേതി വൈ  | 
 അഘാസുരോ മാഹാവ്യാധിഃ കലിഃ കംസഃ സ ഭൂപതിഃ   || 15|| 

 ശമോ മിത്രഃ സുദാമാ ച സത്യാക്രോദ്ധവോ ദമഃ  | 
 യഃ ശംഖഃ സ സ്വയം വിഷ്ണുർലക്ഷ്മീരുപോ വ്യവസ്ഥിതഃ   || 16|| 

 ദുഗ്ധസിന്ധൗ സമുത്പന്നോ മേഘഘോഷസ്തു സംസ്മൃതഃ  | 
 ദുഗ്ദോദധിഃ കൃതസ്തേന ഭഗ്നഭാണ്ഡോ ദധിഗൃഹേ   || 17|| 

 ക്രീഡതേ ബാലകോ ഭൂത്വാ പൂർവവത്സുമഹോദധൗ  | 
 സംഹാരാർഥം ച ശത്രൂണാം രക്ഷണായ ച സംസ്ഥിതഃ   || 18|| 

 കൃപാർഥേ സർവഭൂതാനാം ഗോപ്താരം ധർമമാത്മജം  | 
 യത്സ്രഷ്ടുമീശ്വരേണാസീതച്ചക്രം ബ്രഹ്മരൂപദൃക്   || 19|| 

 ജയന്തീസംഭവോ വായുശ്ചമരോ ധർമസഞ്ജ്ഞിതഃ  | 
 യസ്യാസൗ ജ്വലനാഭാസഃ ഖഡ്ഗരൂപോ മഹേശ്വരഃ    || 20|| 

 കശ്യപോലൂഖലഃ ഖ്യാതോ രജ്ജുർമാതാഽദിതിസ്തഥാ  | 
 ചക്രം ശംഖം ച സംസിദ്ധിം ബിന്ദും ച സർവമൂർധനി   || 21|| 

 യാവന്തി ദേവരൂപാണി വദന്തി വിഭുധാ ജനാഃ  | 
 നമന്തി ദേവരൂപേഭ്യ ഏവമാദി ന സംശയഃ   || 22|| 

 ഗദാ ച കാളികാ സാക്ഷാത്സർവശത്രുനിബർഹിണീ  | 
 ധനുഃ ശാർമ്ഗം സ്വമായാച ശരത്കാലഃ സുഭോജനഃ   || 23|| 

 അബ്ജകാണ്ഡം ജഗത്ബീജം ധൃതം പാണൗ സ്വലീലയാ  | 
 ഗരുഡോ വടഭാണ്ഡീരഃ സുദാമാ നാരദോ മുനിഃ   || 24|| 

 വൃന്ദാ ഭക്തിഃ ക്രിയാ ബുദ്ധീഃ സർവജന്തുപ്രകാശിനീ  | 
 തസ്മാന്ന ഭിന്നം നാഭിന്നമാഭിർഭിന്നോ ന വൈ വിഭുഃ  | 
 ഭൂമാവുത്താരിതം സർവം വൈകുണ്ഠം സ്വർഗവാസിനാം   || 25|| 

        || ഇതി പ്രഥമ ഖണ്ഡഃ || 


        || അഥ ദ്വിതീയഃ ഖണ്ഡഃ || 

ശേഷോ ഹ വൈ വാസുദേവാത് സങ്കർഷണോ നാമ ജീവ ആസീത് | 

സോഽകാമയത പ്രജാഃ സൃജേയേതി | 

തതഃ പ്രദ്യുമ്നസഞ്ജ്ഞക ആസീത് | 

തസ്മാത് അഹങ്കാരനാമാനിരുദ്ധോ ഹിരണ്യഗർഭോഽജായത | 

തസ്മാത് ദശ പ്രജാപതയോ മരീച്യാദ്യാഃ
സ്ഥാണുദക്ഷകർദമപ്രിയവ്രതോത്തനപാദവായവോ വ്യജായന്ത | 

തേഭ്യോഃ സർവാണി ഭൂതാനി ച | 

തസ്മാച്ഛേഷാദേവ സർവാണി ച ഭൂതാനി സമുത്പദ്യന്തേ | 

തസ്മിന്നേവ പ്രലീയന്തേ | 

സ ഏവ ബഹുധാ ജായമാനഃ സർവാൻ പരിപാതി | 

സ ഏവ കാദ്രവേയോ വ്യാകരണജ്യോതിഷാദിശാസ്ത്രണി നിർമിമാണോ
ബഹുഭിർമുമുക്ഷുഭിരുപാസ്യമാനോഽഖിലാം ഭുവമേകസ്മിൻ
ശീർഷ്ണ സിദ്ധാർഥവദവധ്രിയമാണഃ സർവൈർമുനിഭിഃ
സമ്പ്രാർഥ്യമാനഃ സഹസ്രശിഖരാണി മേരോഃ
ശിരോഭിരാവാര്യമാണോ മഹാവായ്വഹങ്കാരം നിരാചകാര | 

സ ഏവ ഭഗവാൻ ഭഗവന്തം ബഹുധാ വിപ്രീയമാണഃ അഖിലേന സ്വേന
രുപേണ യുഗേ യുഗേ തേനൈവ ജയമാനഃ സ ഏവ സൗമിത്രിരൈക്ഷ്വാകഃ
സർവാണി ധാനുഷശാസ്ത്രാണി സർവാണ്യസ്ത്രശാസ്ത്രാണി ബഹുധാ
വിപ്രീയമാനോ രക്ഷാംസി സർവാണി വിനിഘ്നംശ്ചാതുർവർണ്യധർമാൻ
പ്രവർതയാമാസ | 

സ ഏവ ഭഗവാൻ യുഗസന്ധികാലേ ശാരദാഭ്രസംനികാശോ
രൗഹിനേയോ വാസുദേവഃ സർവാണി ഗദാദ്യായുധശാസ്ത്രാണി
വ്യാചക്ഷാണോ നൈകാൻ രാജന്യമണ്ഡലാന്നിരാചികീർഷുഃ
ഭുഭാരമഖിലം നിചഖാന | 

സ ഏവ ഭഗവാൻ യുഗേ തുരിയേഽപി ബ്രഹ്മകുലേ ജായമാനഃ സർവ
ഉപനിഷദഃ ഉദ്ദിധീർഷുഃ സർവാണി ധർമശാസ്ത്രാണി
വിസ്താരയിഷ്ണുഃ സർവാനപി ജനാൻ സന്താരയിഷ്ണുഃ
സർവാനപി വൈഷ്ണവാൻ ധർമാൻ വിജൃംഭയൻ
സർവാനപി പാഷണ്ഡാൻ നിചഖാന | 

സ ഏഷ ജഗദന്തര്യാമീ | 

സ ഏഷ സർവാത്മകഃ | 

സ ഏവ മുമുക്ഷുഭിർധ്യേയഃ | 

സ ഏവ മോക്ഷപ്രദഃ | 

ഏതം സ്മൃത്വാ സർവേഭ്യഃ പാപേഭ്യോ മുച്യതേ | 

തന്നാമ സങ്കീർതയൻ വിഷ്ണുസായുജ്യം ഗച്ഛതി | 

തദേതദ് ദിവാ അധീയാനഃ രാത്രികൃതം പാപം നാശയതി | 

നക്തമധീയാനോ ദിവസകൃതം പാപം നാശയതി | 

തദേതദ്വേദാനാം രഹസ്യം തദേതദുപനിഷദാം രഹസ്യം
ഏതദധീയാനഃ സർവത്രതുഫലം ലഭതേ
ശാന്തിമേതി മനഃശുദ്ധിമേതി സർവതീർഥഫലം ലഭതേ
യ ഏവം വേദ ദേഹബന്ധാദ്വിമുച്യതേ ഇത്യുപനിഷത് || 

        || ഇതി ദ്വിതീയഃ ഖണ്ഡഃ || 
        ഹരിഃ ഓം തത്സത്

ഓം ഭദ്രം കർണേഭിഃ ശൃണുയാമ ദേവാഃ ഭദ്രം പശ്യേമാക്ഷഭിര്യജത്രാഃ | 
സ്ഥിരൈരംഗൈസ്തുഷ്ടുവാംസസ്തനൂഭിർവ്യശേമ ദേവഹിതം യദായുഃ | 
സ്വസ്തി ന ഇന്ദ്രോ വൃദ്ധശ്രവാഃ സ്വസ്തി നഃ പൂഷാ വിശ്വവേദാഃ | 
സ്വസ്തി നസ്താർക്ഷ്യോഽരിഷ്ടനേമിഃ സ്വസ്തി നോ ബൃഹസ്പതിർദധാതു | 

        ഓം ശാന്തിഃ ശാന്തിഃ ശാന്തിഃ | 

        || ഇതി കൃഷ്ണോപനിഷത്സമാപ്താ || 

  || ഭാരതീരമണമുഖ്യപ്രാണന്തർഗത ശ്രീകൃഷ്ണാർപണമസ്തു || 
ഉപനിഷത്തുകൾ